DAMON ZAHARIADES

MENTÁLIS ÁLLÓKÉPESSÉG

Útmutató az élet kihívásainak legyőzéséhez
és a negatív érzelmek feloldásához

ÉDESVÍZ KIADÓ
BUDAPEST

A fordítás az alábbi kiadás alapján készült:

Damon Zahariades / The Mental Toughness Handbook

Art of Productivity and DZ Publications, USA, 2020

Fordító

Kovács Elvira

Szerkesztő

Lukács Tamás

Olvasószerkesztő

Kótai Kata

Copyright © Damon Zahariades, 2020

Hungarian translation © Kovács Elvira, 2023

Hungarian edition © Édesvíz Kft., 2023

Cover design © Édesvíz Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tipográfia: Damuzi Bt.

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-172-2

MOBI ISBN 978-963-507-173-9

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

Bevezetés

I. RÉSZ

Mi a mentális állóképesség (és miben különbözik a keménységtől)?

A mentális állóképesség 10 előnye

A mentális állóképesség 7 fő jellemzője

A mentális állóképesség 8 esküdt ellensége

II. RÉSZ

Mentális állóképesség és érzelmi önuralom

Mentális állóképesség és mentális ellenállás

Mentális állóképesség a nehézségekkel szemben

Mentális állóképesség és a későbbi jutalomszerzés fontossága

Mentális állóképesség és a szokásaink

Tehetség, képesség és önbizalom: hatásuk a mentális állóképességre

Hogyan befolyásolja a hozzáállásunk a mentális állóképességet?

Mentális állóképesség és belső kritikusunk

Az akaraterő és a motiváció szerepe

Az önfegyelem szerepe

Hogyan hárítsuk a feladás gondolatát?

Az unalom jó oldala

Hogyan vonjuk le a kudarcból a helyes tanulságot?

Hogyan építenek mentális állóképességet az elitkommandósok?

III. RÉSZ

A mentális állóképesség gyakorlati alkalmazása

Tízlépéses edzésprogram az elme megszilárdításához

Karbantartási útmutató a mentális állóképességhez

Zárszó a mentális állóképesség kifejlesztéséről

A szerzőről

Nevezetes idézetek a mentális állóképességről

„A sikeres embereknek vannak félelmeik, támadnak kétségeik és aggodalmaik. Csak nem hagyják, hogy ezek az érzések megállítsák őket.”

T. HARV EKER

„Ha egy hang azt mondja belül, hogy ’nem tudsz festeni’, akkor fess mindenáron, és a hang el fog némulni.”

VINCENT VAN GOGH

„A megfelelő mentális hozzáállással rendelkező embert semmi sem akadályozhatja meg célja elérésében; a nem megfelelő mentális hozzáállással rendelkező emberen pedig a világon semmi nem segíthet.”

THOMAS JEFFERSON

„Az ember személyiségét azon probléma nagysága határozza meg, amelyik képes az őrületbe kergetni.”

SIGMUND FREUD

„A mentális szilárdság spártai hozzáállás az áldozatkészség, az önmegtagadás és az elkötelezettség tulajdonságaival. Félelemnélküliség és szeretet.”

VINCE LOMBARDI

BEVEZETÉS

Bárki, aki tartós sikert ér el, rendelkezik mentális erővel. Sportolók, cégvezetők, tanárok, szülők, diákok, vállalkozók, írók – a szakterület lényegtelen. Ha valaki hosszú távon kiemelkedő teljesítményt nyújt, az elegendő bizonyíték mentális állóképességére.

Nincs más módja a folyamatos kiválóság elérésének. A tartós sikerhez vezető út akadályokkal van kikövezve. Mindenkinek fel kell vennie a kesztyűt.

Mentális állóképességre van szükség ahhoz, hogy leküzdjük az akadályokat, amelyek eltéríthetnének céljainktól. Ez a lelkiállapot jelentheti szó szerint a különbséget siker és kudarc között.

A mentális állóképesség számtalan neve

A mentális állóképesség kifejezésére jó pár szinonimát használnak, ám egyik-másik kevésbé pontos. Néhány példa:

• keménység

• szívósság

• kitartás

• állhatatosság

• sztoicizmus

• ellenálló képesség

• határozottság

• elszántság

• szellemi teherbírás

• mentális erőnlét

• fegyelem

A különbségekről mélyrehatóbban A mentális állóképesség alapjai című I. részben beszélünk. Egyelőre elég, ha megértjük az alapelvet: a mentális állóképesség a viszontagságokkal szembeni kitartásunk.

Ezt az elvet részletesen is illusztráljuk, amikor A mentális állóképesség kifejlesztésének kulcstényezői című II. részben megvizsgáljuk a személyes kitartás és elszántság számos aspektusát. A II. részben rengeteg anyagot tárgyalunk majd. A könyvnek ez a része gyorsan halad, és számos gyakorlatot tartalmaz, amelyek segítenek alkalmazni a tanultakat.

Végül a Gyorstalpaló a mentális állóképességhez című III. részben egy tíz lépésből álló programon megyünk végig, amelynek segítségével az alapoktól kezdve felépítheted az ellenálló képességedet. Azt is megtudhatod, hogyan őrizd meg egész életedben az újonnan kifejlesztett mentális szilárdságodat.

Miről szól (és miről NEM) ez a könyv

A kötet célja, hogy segítségével nagyobb sikereket érhess el életed bármely általad választott területén. Röviden: megmutatom, hogyan építhetsz mentális ellenálló képességet, és győzhetsz le bármilyen akadályt, hátrányt vagy szerencsétlenséget, amelyet az élet rád zúdít.

Ehhez többre lesz szükség, mint optimista közhelyekre és pozitív mantrákra. Nem fogok hazudni neked; kemény munkával jár. Erőfeszítéseket kell tenni, és közben rengeteg frusztrációra kell számítanod. A mentális állóképesség kifejlesztésének jutalma azonban tekintélyes. Hatékonyabbnak, erősebbnek és magabiztosabbnak fogod érezni magad. Úgy érzed majd, bármit elérhetsz, amit csak a fejedbe veszel.

Az önbizalom, amelyet a gondolkodásmódod fokozatos megváltoztatásával építesz fel – ami valóban fokozatos folyamat –, segíteni fog abban, hogy szó szerint átformáld az életed. Attól függően, hogy mire helyezed a hangsúlyt, ez jelentheti azt, hogy szülőként jeleskedsz, vállalkozóként nagyobb sikereket érsz el, illetve javítod a barátaiddal és szeretteiddel való kapcsolatodat.

Véleményem szerint a személyiségfejlesztő könyvek többsége terjengős. Tele vannak anekdotákkal, buzdítással és kutatásokra épülő leírással, ami már-már az intellektuális nagyzolás határát súrolja.

Ez a könyv más. Kevés van benne a fentiekből, viszont sok gyakorlatias tanácsot tartalmaz, amelyeket már ma elkezdhetsz használni. Célom, hogy a szükséges anyagot alaposan, de gyorsan tárgyaljam, hogy a lehető leghamarabb alkalmazhasd a javaslatokat. Örülnék, ha ezt a rövid kiadványt elolvasva célirányos, azonnali lépéseket tennél az útmutatásai alapján.

Hogyan hasznosíthatod a könyvet

A könyvben számos gyakorlattal fogsz találkozni, amelyeket, kérlek, ne hagyj figyelmen kívül. Szakíts időt az elvégzésükre! A legtöbb feladat nagyon egyszerű, kevés időt és erőfeszítést igényel.

Gyanítom, sok olvasó már csak azért is átsiklik felettük és nem foglalkozik velük, mert könnyűek és gyorsak. Arra bátorítalak, te legyél más. Annak biztos tudatában végezd el a gyakorlatokat, hogy segítenek a mentális állóképesség kialakításában. Bár ez a könyv technikailag nem munkafüzet, a puszta tanulással szemben előtérbe helyezi a cselekvést.

Hogy miért? Mert a megszerzett információk alkalmazására van szükség, ha az életed átformálására kívánod használni őket.

Tapasztalatból beszélek. Meg sem tudom számolni, hány olyan könyvet olvastam és hány olyan workshopon vettem részt, ahol az útmutatás azért veszett el számomra, mert nem használtam az információkat. Talán neked sem kell bemutatni ezt a mulasztást.

Tehát ismétlem, végezd el a gyakorlatokat! Mire a könyv végére érsz, örülni fogsz, hogy megtetted.

A küldetésed, ha úgy döntesz, vállalod…

Múlékony volt a siker az életedben? Nehézségekbe ütközött, hogy kiemelkedj az általad választott területen, és meg is maradj ott? Váratlanul olyan csavarokat hozott az élet, amelyek elkedvetlenítettek, dühössé és lehangolttá tettek?

Ha igen, akkor a mai nap tökéletes arra, hogy pozitív változásokba kezdj.

Nem számít, hol tartasz az életedben, és jelenleg milyen nehézségekkel küzdesz, javíthatsz a körülményeiden. Nagyobb sikereket érhetsz el. Ez a tény pedig konkrét optimizmussal kell hogy eltöltsön. Elvégre óriási befolyással vagy a saját látásmódodra, és ha azt irányítod, már majdnem meg is nyerted a csatát.

A mentális állóképesség kézikönyve felkészít a küzdelemre. Biztosítja a szükséges eszközöket, a szisztematikus haditervet és azt a tudást, amelyre szükséged lesz ahhoz, hogy egyre ellenállóbbá válj a megpróbáltatásokkal szemben.

Együtt haladunk végig ezen az úton. Én leszek az idegenvezetőd, és gondoskodom róla, hogy maximálisan kihasználd az időd és a figyelmed. Mire végzünk, feltéve, hogy megcsinálod a gyakorlatokat, észre fogod venni, hogy máris változóban van a mentalitásod.

Elkezdtél valóban megerősödni mentálisan. Jól hangzik? Akkor vágjunk bele!

I. RÉSZ

A MENTÁLIS ÁLLÓKÉPESSÉG ALAPJAI

Senki sem születik mentális állóképességgel. Idővel fejlesztjük ki, hasonlóan az izomépítéshez. Ez remek hír, mert azt jelenti, hogy bárki képes rá. Mindössze elkötelezettségre van szükség.

Sokunk azért nem fejleszti a mentális állóképességét, mert ez sok munkát meg rengeteg türelmet igényel, és gyakran frusztrációval jár. Macerás. Te egy különleges csapat tagja vagy, mert hajlandó vagy beletenni a munkát és elviselni a csalódást egy olyan lelkiállapot kifejlesztése érdekében, amelyet aztán egész életedben kamatoztathatsz.

Azonban mindent a maga idejében. Mielőtt kifejlesztenéd a mentális állóképességet, fontos, hogy tisztában légy annak sokféleségével. Ezt tárgyaljuk ebben a részben. Megvizsgáljuk, mi a mentális szilárdság, és hogyan javít majd az életeden. Bemutatom azoknak az embereknek az árulkodó jellemvonásait is, akik ezt elsajátították már. Ezt egyfajta ellenőrzőlistaként használhatod majd, hogy összevethesd magad velük, miközben fejleszted ezt a képességedet.

Végezetül rávilágítunk a mentális állóképesség számos ellenségére. Ezek azok az akadályok, amelyek megpróbálnak majd eltántorítani a kitartástól, amikor a körülmények nem úgy alakulnak, ahogy szeretnéd. Mire befejezed az I. részt, pontosan tisztában leszel ezekkel az akadályokkal. Ez az előzetes tudatosság pedig segíteni fog abban, hogy legyőzd őket, amikor találkozol velük.

Egy gyors megjegyzés: valószínűleg vetettél már egy pillantást a könyv tartalomjegyzékére. Ha igen, észrevehetted, hogy sok fejezetet ölel fel. Ne ijedj meg! A legtöbb fejezet rövid, mert az anyag alkalmazására fogunk koncentrálni.

Minimális elmélet, maximális gyakorlat.

Hajrá!

MI A MENTÁLIS ÁLLÓKÉPESSÉG (ÉS MIBEN KÜLÖNBÖZIK A KEMÉNYSÉGTŐL)?

Korábban adtam egy egyszerű definíciót: a mentális állóképesség a viszontagságokkal szembeni kitartás. Ez a meghatározás azonban sok mindent takar, ezért bontsuk ki.

Először is, a stresszre adott reakciónkat foglalja magában. Összeomlunk vagy folytatjuk? Feladjuk vagy kitartunk?

Másodszor, az érzelmeinkre adott válaszainkat is felöleli. Mit teszünk, ha frusztráltnak érezzük magunkat? Hogyan kezeljük a dühünket és a csalódottságunkat, amikor az élet igazságtalannak tűnik?

Harmadszor, az ellenálló képességünket is érinti. Ha a dolgok rosszra fordulnak az életünkben, leporoljuk magunkat, visszatérünk a régi kerékvágásba, vagy panaszkodunk és másokat hibáztatunk a helyzetünk miatt?

Negyedszer, magában foglalja a keménységünket. Ha akadályok torlaszolják el a céljaink felé vezető utat, folytatjuk a harcot, vagy beletörődünk a vereségbe?

A keménységet és a mentális állóképességet gyakran azonosítják egymással. Valójában azonban nem ugyanazok. A keménység egy tulajdonság, amely meghatározza, mennyire vagyunk hajlamosak kitartani kedvezőtlen körülmények között. A mentális állóképesség pedig lelkiállapot, amely meghatározza a hozzáállásunk tartósságát ilyen körülmények között. Általános szemléletmódunkat írja le.

Ebben az értelemben közelebb áll a higgadtsághoz, mint a keménységhez.

Mindazonáltal a keménység kulcsfontosságú összetevője a mentális állóképesség kifejlesztésének. A szívósság segít szabályozni a negatív érzelmeinkre adott reakcióinkat. Ez tölt fel bennünket a szükséges magabiztossággal, hogy a kudarctól való félelem helyett a teljesítményre összpontosítsunk. Lehetetlen mentálisan állóképesnek lenni anélkül, hogy ne rendelkeznénk egészséges mennyiségű keménységgel.

Most, hogy kifejtettük a mentális állóképesség definícióját, illusztráljuk néhány valós példával.

A valós életből vett példák a mentális állóképességre

Valószínűleg ismersz legalább egy sportolót. Ha az illetőt érdekli a teljesítménye, akkor rendelkezik mentális állóképességgel. A focistától a műkorcsolyázóig valamennyi sportoló keményen megdolgoztatja a testét és az elméjét. Kizárt, hogy kibírják a tőlük megkövetelt szigorú fegyelmet és az elvárt szint alatti teljesítménnyel járó csalódást anélkül, hogy kifejlesztenének bizonyos szintű mentális ellenálló képességet.

Valószínűleg szintén ismersz legalább egy vállalkozót. Ha az illető sikeres vállalkozást épített fel, biztos lehetsz benne, hogy átélt már rendkívül stresszes időszakokat. A vállalkozók és a cégtulajdonosok számtalan akadállyal és kudarccal szembesülnek. Csak úgy lehetnek sikeresek hosszú távon, ha elviselik és leküzdik őket.

Gondoljunk csak az orvosokra és az ápolókra! Ezek a szakemberek nap mint nap élet-halál helyzetekkel szembesülnek, és egyik sincs előre megírva. Akár a sürgősségi osztályon, akár a műtőben, a dolgok gyakran sülnek el rosszul, és a lehető legrosszabbkor bukkannak fel váratlan komplikációk. Az orvosok és ápolók csak úgy tudnak hatékonyan teljesíteni, ha kordában tartják az érzéseiket, elfogadják az aktuális körülményeket, és gyorsan cselekednek, ha a dolgok félresiklanak.

Vegyük azokat, akiknek az a feladatuk, hogy egy segélyhívás után segítséget nyújtsanak a vészhelyzet helyszínén. Ide tartoznak a tűzoltók, rendőrök, mentősök és más kiválóan képzett szakemberek, akik rendkívül stresszes környezetben dolgoznak. Magas szintű teljesítményt kell nyújtaniuk, miközben gyakran az életük is veszélyben van. Ezt semmiképp nem tudnák megtenni mentális állóképesség nélkül.

Ha szülő vagy, már kétségtelenül rendelkezel egy egészséges mértékű mentális szilárdsággal, még akkor is, ha ez az életed egyetlen területére összpontosul. A gyermeknevelés bizonytalansággal és félelemmel jár. Egy váratlan megrázkódtatást – például sérülést vagy súlyos betegséget – pánik és negatív érzelmek közepette kell kezelni. Az azonnali boldogságot gyakran fel kell áldozni a jövőbeli babérokért. Az egészséges, magabiztos, rátermett, autonóm gyermekek neveléséhez stresszel, félelemmel és bűntudattal teli időszakokat kell átvészelni.

Mentálisan erőssé válni az élet minden területén

A fentiek a mentális állóképesség példái olyan emberektől, akiket valószínűleg ismersz. Sőt talán te is közéjük tartozol. Azonban az élet egyik területén mutatott mentális szilárdság gyakran elkerüli az embert más területeken.

Például az, hogy megbirkózom a nehézségekkel a vállalkozásom vezetése során, nem jelenti azt, hogy képes lennék elviselni a gyermekneveléssel járó kihívásokat. Hasonlóképpen, egy orvos, aki nyugodt és hatékony tud maradni az intenzív osztályon, nem biztos, hogy képes megküzdeni a házassági problémákat övező nyomasztó stresszel.

Ez a könyv megmutatja, hogyan lehetsz mentálisan erős az életed minden területén. Mihelyt azzá válsz, élvezni fogod az abból a tudatból fakadó lelki békét, hogy bármilyen helyzetet higgadtan, méltósággal és magabiztosan tudsz kezelni.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen